《三月初五日孟君复王元俞治中十人同会分韵得》
元代·方回

春光九十日，半为风雨欺。
人生一百年，怀抱无好时。
兹辰复何辰，晴烟霏柳丝。
佳友可我意，閒愁忽如遗。
座客有十人，十人皆能诗。
景色既已妍，谈笑无相疑。
酌酒不计数，惟醉以为期。
阄韵有险易，鹤头侧复垂。
上巳后二日，此会竟大奇。
芥蒂死生间，吾尝笑羲之。
王侯宰槐国，蚁身不自知。
顾此一梦耳，不饮庸非痴。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。